MT Il-Ġurnal Uffiċjali tal-Unjoni Ewropea C 164/50

Opinjoni tal-Kumitat Ewropew tar-Reġjuni — Ir-Rapport tal-2016 dwar il-Politika tal-Kompetizzjoni tal-Kummissjoni Ewropea

(2018/C 164/09)

Relatur: Is-Sur Michael Murphy (IE/PPE), Kunsillier, Kunsill tal-Kontea ta’ Tipperary Dokument ta’ referenza: Rapport tal-2016 dwar il-Politika tal-Kompetizzjoni COM(2017) 285 final

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

1. jilqa’ r-rapport annwali mill-Kummissjoni dwar il-politika tal-kompetizzjoni għall-2016, b’mod speċjali r-rikonoxximent tiegħu tal-fatt li l-politika tal-kompetizzjoni għandha impatt dirett fuq il-ħajja tan-nies; jenfasizza, f’dan il-kuntest, li politika tal-kompetizzjoni effettiva hija element essenzjali fil-ħidma effiċjenti tas-Suq Uniku u toffri benefiċċji importanti għall-konsumatur billi tinkoraġġixxi l-intrapriża, l-innovazzjoni, l-effiċjenza u għażla usa’ għaċ-ċittadini tal-Unjoni Ewropea;

2. huwa tal-fehma li l-ekonomija globalizzata teħtieġ ambjent kompetittiv miftuħ u ġust u għalhekk teħtieġ ir-regolazzjoni tal-kompetizzjoni u mhux biss “kultura” tal-kompetizzjoni. Fl-istess ħin jappoġġja li l-Kummissjoni Ewropea hija impenjata li tinvolvi ruħha flimkien ma’ istituzzjonijiet oħra tal-UE, ma’ organizzazzjonijiet internazzjonali u ma’ dawk li jinfurzaw il-kompetizzjoni madwar id-dinja kollha;

3. ifaħħar il-ħidma tal-Kummissjoni fl-infurzar tar-regoli tal-kompetizzjoni imma jitlob li r-riżorsi tal-infurzar tal-politika tal-kompetizzjoni jkollhom konsiderazzjoni xierqa għall-politiki industrijali nazzjonali u reġjonali tal-Istati Membri għall-investiment, b’mod partikolari għal dawk il-politiki industrijali li jiddependu fuq il-kompetenzi nazzjonali barra mill-kamp ta’ applikazzjoni tat-trattati tal-UE;

4. jenfasizza li għandu jkun hemm trasparenza akbar relatata mal-mod kif jittieħdu d-deċiżjonijiet mill-Kummissjoni biex jingħataw ir-riżorsi għal investigazzjonijiet ewlenin dwar il-kompetizzjoni fil-livell tal-UE, u biex jiġi żgurat li dawk id-deċiżjonijiet ikunu dejjem assoċjati ma’ riżultati identifikabbli li jsaħħu s-Suq Uniku;

5. jargumenta li huwa f’idejn il-Kummissjoni biex tiżgura rispons komprensiv għall-isfidi li joħorġu mill-kompetizzjoni internazzjonali u mis-swieq globali, permezz ta’ koordinazzjoni msaħħa tal-politiki u l-istrumenti tal-UE u permezz ta’ rikonoxximent aħjar tad-dimensjoni reġjonali;

6. jisħaq li r-Renju Unit se jibqa’ soġġett għar-regoli tal-kompetizzjoni tal-UE sal-31 ta’ Marzu 2019 u li l-investigazzjonijiet mibdija qabel dik id-data, bħal dik li bdiet fit-26 ta’ Ottubru 2017 dwar l-eżenzjonijiet mogħtija mir-Renji Unit lil kumpaniji multinazzjonali biex jipproteġġihom mir-regoli kontra l-evitar tat-taxxa, jistgħu jiġu konklużi biss wara dik id-data iżda li xorta jkunu jridu jiġu applikati;

7. jaqbel li l-Brexit m’għandux jintuża ħażin bħala vettura għal abbandun komplet tal-kontrolli kollha ta’ għajnuna mill-Istat iżda jemmen li t-tfixkil ekonomiku kkawżat għal Stati Membri oħra tal-UE b’riżultat tal-BREXIT għandu jirriżulta f’espansjoni tar-Regolamenti għall-Eżenzjoni Ġenerali Sħiħa u rilassament jew sospensjoni temporanja tar-regoli dwar l-għajnuna mill-Istat għal ċerti industriji li aktarx se jintlaqtu l-aktar sakemm dan ma jikkostitwixxix għajnuna selettiva li tmur kontra l-objettiv tal-UE ta’ applikazzjoni tar-regoli b’mod ġust għall-kumpaniji kollha;

Għajnuna mill-Istat u deċiżjonijiet dwar it-taxxa

8. jilqa’ l-ħidma tal-Kummissjoni fl-indirizzar tal-għajnuna mill-Istat illegali mogħtija fil-forma ta’ vantaġġi fiskali selettivi, b’tali ħidma tidher bħala mezz effettiv biex jiġi żgurat li r-regoli tal-UE japplikaw b’mod ġust għal kwalunkwe kumpanija li tagħmel in-negozju fis-Suq Uniku tal-UE irrispettivament mid-daqs, mis-settur jew min-nazzjonalità u li kumpaniji huma soġġetti għal tassazzjoni proporzjonali għad-daqs tagħhom u l-ġid b’tali mod li jikkontribwixxu għall-finanzjament tas-servizzi pubbliċi u l-ġlieda kontra l-inugwaljanzi, li huma l-aktar rilevanti fil-livell lokali;

9. jinsisti li, fir-rigward tal-evażjoni tat-taxxa, il-mistoqsija tad-deċiżjonijiet dwar it-taxxa hija parti mill-isforz globali tal-UE biex tiġġieled l-evitar tat-taxxa minn kumpaniji kbar, fost affarijiet oħra permezz tal-Pakkett Kontra l-Evitar tat-Taxxa, ir-Rapport għal kull pajjiż, il-Pakkett tar-Riforma fit-Taxxa fuq il-Kumpaniji u r-regoli l-ġodda dwar it-trasparenza għal intermedjarji tal-ippjanar tat-taxxa. Jenfasizza wkoll li li l-UE trid tikkunsidra jekk regolament ġdid minflok l-infurzar jista’ jipprovdi aktar ċertezza fir-rigward ta’ deċiżjonijiet dwar it-taxxa fl-Istati Membri, u tikkunsidra għandhiex tiġi adottata proċedura ta’ sanzjoni favur ir-riżorsi proprji tal-baġit tal-UE bħala parti minn kwalunkwe reġim regolatorju ġdid;

10. huwa tal-fehma li l-kompetenza esklużiva tal-UE mnaqqxa fl-Artikolu 3 tat-TFUE li jistabbilixxi r-regoli tal-kompetizzjoni meħtieġa għall-funzjonament tas-suq intern ma taffettwax id-dritt sovran tal-Istati Membri li jiddeterminaw is-sistemi tat-taxxa fuq il-kumpaniji tagħhom stess, jew li jistabbilixxu r-rati tat-taxxa tagħhom stess. Jirrikonoxxi, madankollu, li l-Istati Membri jridu jirrispettaw kundizzjonijiet ugwali għan-negozji u l-konsumaturi madwar is-suq intern tal-UE (1);

11. jinnota li l-aktar deċiżjoni ta’ infurzar ta’ profil għoli mid-DĠ Kompetizzjoni ttieħdet fit-30 ta’ Awwissu tal-2016 li sabet li deċiżjonijiet speċifiċi dwar it-taxxa maħruġa fl-Irlanda fl-1991 u f’Mejju 2007 favur żewġ kumpaniji tal-Apple li kienu inkorporati fl-Irlanda, kienu jikkostitwixxu għajnuna fis-sens tal-Artikolu 107(1) tat-Trattat dwar il-Funzjonament tal-Unjoni Ewropea. Jirrikonoxxi li l-Kummissjoni Ewropea tistqarr fid-deċiżjoni tagħha li l-Irlanda, billi toħroġ id-deċiżjonijiet tat-taxxa kkontestati li ppermettew li l-Kumpaniji Apple jidditerminaw it-taxxa korporattiva annwali li jridu jħallsu fl-Irlanda fis-snin li dawk id-deċiżjonijiet kienu fis-seħħ, illegalment tat għajnuna mill-Istat lil dawk il-kumpaniji Apple u lill-grupp Apple, bi ksur tal-Artikolu 108(3) tat-Trattat, li l-Irlanda hija obbligata tirkupra bis-saħħa tal-Artikolu 16 tar-Regolament (UE) 2015/1589. Jenfasizza li skont il-Kummissjoni, din id-deċiżjoni ma tpoġġix fid-dubju s-sistema ġenerali tat-taxxa tal-Irlanda jew ir-rata tat-taxxa korporattiva tagħha;

12. jinnota li attwalment qed jinħolqu problemi bl-implimentazzjoni fil-livell nazzjonali tad-Direttiva tal-Kunsill 2016/1164 li tistabbilixxi regoli kontra l-prattiki ta’ evitar tat-taxxa li jaffettwaw direttament il-funzjonament tas-suq intern. L-Artikolu 4(4) tad-Direttiva msemmija jinkludi deroga mir-regola dwar il-limitazzjoni tal-imgħax fir-rigward ta’ self li jintuża biex jiffinanza proġett ta’ infrastruttura pubblika fit-tul. Minkejja li d-Direttiva toffri kamp ta’ applikazzjoni wiesa’ għal deroga fir-rigward ta’ attivitajiet li jitqies li huma ta’ interess pubbliku, l-Istati Membri mhux qed jagħmlu użu sħiħ minn din il-possibilità;

13. ifakkar li l-Kummissjoni kkalkulat li l-għajnuna f’din il-forma pprovduta mill-Irlanda lil dawn il-kumpaniji tal-Apple kienet tammonta għal EUR 13-il biljun u li dawn il-flus kellhom jiġu rritornati lill-erarju Irlandiż imma li l-gvern Irlandiż appella kontra din id-deċiżjoni mill-Kummissjoni Ewropea quddiem il-Qorti tal-Ġustizzja tal-Unjoni Ewropea. Madankollu, minħabba li meta d-deċiżjoni tal-Kummissjoni ġiet ippreżentata l-Irlanda kellha erba’ xhur biex tirkupra l-għajnuna mill-Istat illegali, jiġifieri sa Jannar 2017, minkejja li saru sforzi mill-gvern Irlandiż biex jiġbru l-ammonti rekord ta’ flus biex jitqiegħdu f’kont miżmum minn terzi sakemm issir id-determinazzjoni tad-deċiżjoni tal-qorti, il-fatt li ma nġabrux verament EUR 13-il biljun fil-ħin allokat wassal biex il-Kummissjoni Ewropea fl-4 ta’ Ottubru 2017 tressaq lill-Irlanda quddiem il-Qorti tal-Ġustizzja tal-UE iżda ż-żewġ partijiet jittamaw li jevitaw sanzjoni tal-qorti;

14. iħeġġeġ għat-tlestija malajr tal-kawżi tal-Apple quddiem il-qrati biex tingħata ċertezza dwar l-impatt li l-liġi tal-kompetizzjoni jista’ jkollha fuq deċiżjonijiet tat-taxxa oħra eżistenti;

Inizjattiva għall-modernizzazzjoni tal-għajnuna mill-Istat

15. jappoġġja l-opinjoni tal-Kummissjoni li t-trasparenza msaħħa fin-nefqa pubblika għandha rwol ewlieni fil-promozzjoni tal-użu ottimu ta’ flus il-kontribwenti, u huwa tal-opinjoni li t-trasparenza hija wkoll mod kif tissaħħaħ il-fiduċja taċ-ċittadini fil-kredibbiltà u fil-leġittimità tal-awtoritajiet pubbliċi;

16. ifakkar (2) li r-regoli tal-UE dwar l-għajnuna mill-Istat għal servizzi ta’ interess ekonomiku ġenerali (SIEĠ) m’għandhomx ikunu limitati fl-applikazzjoni tagħhom għall-prinċipji tal-kompetizzjoni iżda għandhom jikkunsidraw bis-sħiħ is-setgħa diskrezzjonali wiesgħa mogħtija mit-Trattati lill-Istati Membri fid-determinazzjoni ta’ x’inhu SIEĠ, kif ukoll il-prinċipji tal-awtonomija lokali u reġjonali, ta’ koeżjoni ekonomika, soċjali u territorjali, kif ukoll in-newtralità f’dak li jirrigwarda s-sistema tal-proprjetà fl-Istati Membri (Art. 3 tat-TUE, Art. 14, 106 u 345 tat-TFUE u l-Protokoll Nru 26). Is-SIEĠ għandhom jirriflettu d-differenzi fil-ħtiġijiet, il-preferenzi tal-utent u l-akkwist pubbliku li jistgħu jirriżultaw minn sitwazzjonijiet ġeografiċi, soċjali jew kulturali differenti u l-proċessi demokratiċi fl-Istati Membri. Investigazzjoni dwar għajnuna mill-Istat tista’ titwettaq biss jekk ir-regolamentazzjoni jew il-finanzjament nazzjonali, reġjonali jew lokali ta’ SIEĠ ikollu effetti jew implikazzjonijiet transkonfinali għas-suq intern;

17. jiddispjaċih li r-Rapport Annwali dwar il-Kompetizzjoni 2016 ftit li xejn jagħti importanza lill-kwistjonijiet dwar l-għajnuna mill-istat għas-SIEĠ u b’mod partikolari ma jipprovdi ċarezza dwar ir-reviżjoni tal-hekk imsejjaħ “Pakkett Almunia” u r-reviżjoni tar-regolament dwar l-għajnuniet de minimis għas-SIEĠ. Ifakkar, f’dan ir-rigward, li l-KtR kien talab għal: — linji gwida dettaljati, bil-għan li jiġi sodisfatt ir-raba’ kriterju ta’ “Altmark”, dwar x’inhi impriża tipika, ġestita sew u b’riżorsi adegwati; — reviżjoni tad-definizzjoni ta’ profitt raġonevoli ta’ SIEĠ, b’mod partikolari sabiex tirrifletti l-fatt li, permezz ta’ inċentivi jew b’żieda fil-perċentwal ta’ qligħ raġonevoli rikonoxxut, dan il-profitt spiss jiġi investit mill-ġdid fis-SIEĠ; — żieda tal-livelli limitu de minimis fil-każ ta’ għajnuna mill-Istat għal SIEĠ; — żieda tal-livelli limitu għal eżenzjoni mir-rekwiżit tan-notifika fl-Artikolu 108(3) tat-TFUE tal-għajnuna mill-Istat fil-forma ta’ kumpens ta’ servizz pubbliku għall-kumpaniji mitluba jmexxu s-SIEĠ għal-livell limitu fis-seħħ qabel l-2011, li kien ta’ EUR 30 miljun fis-sena;

18. itenni (3) t-talba tiegħu għad-definizzjoni iktar wiesgħa tal-akkomodazzjoni soċjali fid-deċiżjoni tal-Kummissjoni tal-20 ta’ Diċembru 2011. L-Istati Membri għandhom jingħataw marġni usa’ ta’ diskrezzjoni għall-ippjanar, il-forniment, il-finanzjament u l-organizzazzjoni tal-kostruzzjoni ta’ akkomodazzjoni soċjali u l-libertà ta’ għażla demokratika, ir-restrizzjoni tal-akkomodazzjoni soċjali “għal persuni żvantaġġati u għall-gruppi soċjalment inqas vantaġġati” għandha titneħħa. Id-dritt għal akkomodazzjoni aċċessibbli u adegwata għandu jkun ta’ prijorità akbar minħabba li n-nuqqas ta’ possibbiltà li s-suq tal-akkomodazzjoni jilħaq il-bżonnijiet ta’ kulħadd ma jaffettwax biss lil individwi li ma jkollhomx aċċess għal akkomodazzjoni, iżda wkoll dawk li jgħixu f’akkomodazzjoni li mhix tajba għas-saħħa, mhix adegwata jew b’wisq nies jgħixu fiha, u dawk li qed jonfqu l-parti l-kbira tad-dħul tagħhom fuq kera jew ħlas lura ta’ self b’ipoteka;

19. jiġbed l-attenzjoni għall-istudju ppubblikat mill-KtR fid-9 ta’ Ġunju 2017 dwar “L-implimentazzjoni tad-Deċiżjoni u l-Qafas dwar is-SIEĠ: l-involviment tal-awtoritajiet lokali u reġjonali fl-eżerċizzju ta’ rappurtar u l-qagħda attwali fir-rigward tal-valutazzjoni tas-servizzi soċjali bħala attivitajiet ekonomiċi” u l-konklużjonijiet tiegħu fejn: — fi 22 mir-rapporti nazzjonali dwar l-implimentazzjoni tal-Pakkett Almunia, l-awtoritajiet lokali u reġjonali kienu involuti direttament jew indirettament fit-tfassil;

u r-rakkomandazzjonijiet tiegħu fejn:

— jinħtieġu kjarifiki fir-rigward tal-kwalifika ta’ servizz soċjali bħala attività ekonomika, b’mod partikolari s-settur soċjali u s-settur tas-saħħa, il-kalkolu tal-kumpens inkluż profitt raġonevoli, u inkonsistenzi possibbli bejn id-dokumenti differenti li għandhom jiġu kkunsidrati.

— l-obbligi ta’ rappurtar għandhom jiġu ssemplifikati;

— l-iskambju tal-aħjar prattiċi għandu jiġi promoss aktar.

20. jargumenta, għalhekk, li r-rwol tal-awtoritajiet lokali u reġjonali bħala fornituri tas-SGEIs biex jiżguraw u jirrinfurzaw id-dimensjoni soċjali tas-Suq Uniku huwa saħansitra aktar importanti f’kuntest ta’ livelli għolja ta’ qgħad, popolazzjonijiet li qed jixjieħu, taqlib soċjali u kundizzjonijiet ekonomiċi fraġli; li l-benefiċċji ġġenerati minn servizzi ta’ dan it-tip jinħassu b’mod dirett miċ-ċittadini u jikkontribwixxu, f’dak ir-rigward, għal titjib u tisħiħ fil-fiduċja taċ-ċittadini fl-istituzzjonijiet pubbliċi;

21. jenfasizza r-responsabbiltà kollettiva tal-livelli kollha tal-gvern biex jiżguraw servizzi pubbliċi sostenibbli għal kull ċittadin tal-UE u huwa tal-opinjoni li l-Kummissjoni għandha tibbaża l-kontroll tal-għajnuna mill-Istat tagħha fil-qasam tas-SGEIs fuq il-prinċipju tal-affidabbiltà sabiex tgħin lill-awtoritajiet rilevanti u lill-partijiet ikkonċernati minflok, mill-bidu nett, tkun tal-opinjoni li l-awtoritajiet lokali u reġjonali qed jiksru r-regoli meta jipprovdu s-SGEIs;

22. jilqa’ l-isforzi tal-Kummissjoni biex tissimplifika l-applikazzjoni tar-regoli tal-għajnuna mill-Istat, jiġifieri l-Avviż dwar il-kunċett tal-għajnuna, u l-fatt li r-Rapport tal-Kompetizzjoni jirrikonoxxi li huwa partikolarment importanti li jiġi ffaċilitat l-investiment pubbliku u jiġi mmassimizzat l-effett tal-investimenti fuq it-tkabbir ekonomiku u l-impjiegi, li jirrifletti, b’xi mod, it-talba tal-KtR għal aktar simplifikazzjoni u eżenzjonijiet fil-qasam tas-SGEIs;

23. jisfida, madankollu, il-grad ta’ ċertezza tad-dritt miksub permezz tal-Avviż peress li fil-qasam tas-SGEIs b’mod partikolari l-partijiet ikkonċernati jindikaw il-kumplessità u l-inkonsistenzi possibbli bejn dokumenti differenti li jridu jitqiesu, li jagħmilha diffiċli għalihom li jivvalutaw liema regola għandha tiġi applikata f’każ speċifiku (4);

24. jesprimi wkoll tħassib fir-rigward tal-piż amministrattiv li jinħoloq mir-rekwiżiti tar-rapportar skont id-Deċiżjoni u l-Qafas dwar is-SGEIs kif iddikjarat f’xi wħud minn dawk ir-rapporti għal kull pajjiż;

Suq Uniku Diġitali

25. appoġġja b’mod konsistenti l-isforzi biex tintuża l-istrateġija tas-Suq Uniku Diġitali bħala vettura għal tkabbir inklużiv fir-reġjuni kollha fl-UE għaliex it-titjib fl-aċċess għall-broadband u għas-servizzi tal-ICT, b’mod speċjali f’reġjuni periferiċi u ultraperiferiċi, jew f’reġjuni b’popolazzjoni mxerrda ġeografikament, jista’ jiffaċilita l-aċċess għas-servizzi (eż. is-saħħa elettronika u l-gvern elettroniku), li jwassal għal gwadanji fl-effiċjenza għall-amministrazzjoni pubblika, jgħin biex jiġu żgurati prezzijiet baxxi u għażliet usa’ għall-konsumaturi irrispettivament mill-post tagħhom, u jista’ jiftaħ possibbiltajiet ekonomiċi ġodda għan-negozji lokali, li finalment itejbu l-kwalità tal-ħajja taċ-ċittadini u jsaħħu l-koeżjoni;

26. jirreferi f’dan il-kuntest għall-Opinjoni tiegħu COTER-VI/012 dwar “Is-semplifikazzjoni tal-FSIE mill-perspettiva tal-awtoritajiet lokali u reġjonali”, li fiha jiddiskuti l-impatt tal-applikazzjoni tar-regoli tal-għajnuna mill-Istat dwar l-implimentazzjoni tal-FSIE u jiġbed l-attenzjoni, fost l-oħrajn, għall-eżistenza ta’ inkonsistenza sinifikanti fl-applikazzjoni tar-regoli tal-għajnuna mill-Istat. Il-Kumitat tar-Reġjuni jinnota li filwaqt li programmi li huma ġestiti b’mod ċentrali mill-Kummissjoni Ewropea (pereżempju Orizzont 2020, il-Faċilità Nikkollegaw l-Ewropa, il-fond Ewropew għal investiment strateġiku) huma eżentati mill-proċeduri dwar l-għajnuna mill-Istat, il-finanzjament fil-qafas tal-politika ta’ koeżjoni mhuwiex eżentat. Għaldaqstant il-proġetti huma fil-prattika evalwati, mill-perspettiva tal-għajnuna mill-Istat, mhux abbażi tan-natura tal-proġett, iżda skont jekk il-fondi ġewx approvati mill-Kummissjoni jew minn Stat Membru u skont is-sors ta’ finanzjament tagħhom;

27. huwa partikolarment imħasseb dwar l-ostakli għall-kummerċ online transfruntier li n-negozji nnifishom jistgħu jistabbilixxu, dwar l-imblukkar ġeografiku u dwar kompetituri potenzjali li jiġu esklużi b’mod artifiċjali minn ċerti opportunitajiet kummerċjali minn parteċipanti dominanti;

28. jenfasizza, barra minn hekk, għal darb’ oħra fid-dawl tal-Opinjoni COTER-VI/012 dwar “Is-semplifikazzjoni tal-FSIE mill-perspettiva tal-awtoritajiet lokali u reġjonali”, li għandha tingħata attenzjoni partikolari għall-użu ta’ għajnuna mill-Istat fil-qafas tal-Programmi ta’ Kooperazzjoni Territorjali Ewropej. Bħala regola ġenerali, fir-rigward ta’ dawn il-programmi, hemm sproporzjon bejn l-isforzi li huma meħtieġa biex ikun hemm konformità mar-regoli dwar l-għajnuna mill-Istat u r-riskju ta’ distorsjoni tal-kompetizzjoni. Barra minn hekk l-għajnuna mill-Istat fi Stati Membri individwali hija miftuħa għal interpretazzjonijiet diversi u r-regoli ma jistgħux jiġu applikati b’ċertezza legali adegwata, li ta’ spiss tagħmilha impossibli għal kollox biex jiġu implimentati proġetti ta’ kwalità. Waħda mill-miżuri li jistgħu jiġu implimentati malajr sabiex issir semplifikazzjoni tal-FSIE għalhekk tkun it-tneħħija tal-kooperazzjoni territorjali Ewropea mill-ambitu tal-applikazzjoni tar-regoli dwar l-għajnuna mill-Istat kif sar ukoll, per eżempju, fil-programm Orizzont 2020;

29. jilqa’, f’dan il-kuntest, l-inizjattivi tal-Kummissjoni li tinfurza aħjar il-liġi tal-kompetizzjoni fid-dinja diġitali, jiġifieri l-inkjesta dwar is-settur tal-kummerċ elettroniku u l-investigazzjonijiet li nfetħu reċentement immirati biex jindirizzaw il-kwistjonijiet speċifiċi tar-restrizzjonijiet tal-prezzijiet bl-imnut, id-diskriminazzjoni fuq il-bażi tal-post u l-imblukkar ġeografiku mhux iġġustifikat (5);

30. jinkoraġġixxi lill-Kummissjoni timplimenta l-infurzar tal-kompetizzjoni fl-ekonomija unika diġitali fuq kondizzjonijiet globali ekwivalenti ta’ kompetizzjoni ma’ kontropartijiet simili tal-awtorità tal-kompetizzjoni madwar id-dinja, biex jiġi żgurat li l-innovazzjoni ma tiġix imfixkla u jitlob lill-Kummissjoni tgħin biex twassal għal kooperazzjoni aktar mill-qrib bejn l-awtoritajiet nazzjonali tal-kompetizzjoni, il-Kummissjoni Ewropea u organizzazzjonijiet internazzjonali bħall-OECD;

31. jappoġġja wkoll l-isforzi tal-Kummissjoni Ewropea biex tibbilanċja mill-ġdid it-tassazzjoni effettiva mħallsa minn kumpaniji tradizzjonali u dawk fis-settur diġitali, skont il-komunikazzjoni tal-Kummissjoni dwar it-tassazzjoni tas-settur diġitali, ippreżentati fil-21 ta’ Settembru 2017, li tiddikjara li r-rata effettiva mħallsa minn kumpaniji internazzjonali tal-Internet hi ta’ 10,1 %, meta mqabbel ma’ 23,2 % għal negozji internazzjonali tradizzjonali. Jistenna għalhekk li l-Kummissjoni teżamina l-possibbiltà li jiġu introdotti taxxi speċifiċi fuq il-fatturat u/jew dwar t-tranżazzjonijiet diġitali u tikkunsidra li tipproponi fi ħdan il-bażi komuni konsolidata tat-taxxa korporattiva (BKKTK) il-kunċett ta’ “stabbiliment permanenti virtwali”;

Suq Uniku

32. jinnota r-rwol importanti li għandhom l-Awtoritajiet tal-Kompetizzjoni Nazzjonali f’oqsma tal-kompetizzjoni ewlenin (6) u jirrakkomanda li l-Awtoritajiet tal-Kompetizzjoni Nazzjonali fl-Istati Membri differenti jkollhom riżorsi aħjar u li jkun hemm koordinazzjoni Ewropea mtejba tal-Awtoritajiet tal-Kompetizzjoni Nazzjonali permezz tan-Netwerk Ewropew tal-Kompetizzjoni. Jappoġġja wkoll proposta leġislattiva mill-Kummissjoni dwar it-tisħiħ tal-infurzar u għodod ta’ sanzjonar għad-dispożizzjoni tal-Awtoritajiet Nazzjonali tal-Kompetizzjoni, l-hekk imsejjaħ ECN +, li tiżgura li jista’ jitwettaq il-potenzjal sħiħ tas-sistema deċentralizzata tal-infurzar tal-kompetizzjoni tal-UE;

33. jilqa’ f’dan ir-rigward l-inizjattiva tal-Kummissjoni li tagħmel mill-awtoritajiet tal-kompetizzjoni nazzjonali infurzaturi saħansitra aktar effettivi għaliex għal xi livelli tas-suq, l-awtoritajiet nazzjonali jinsabu f’pożizzjoni aħjar biex jittrattaw l-infurzar tar-regoli tal-kompetizzjoni tal-UE filwaqt li jirrispettaw l-ispeċifiċitajiet nazzjonali;

34. jinsisti li fejn negozji dominanti jkunu qed jisfruttaw lill-klijenti tagħhom, billi jitolbu prezzijiet eċċessivi jew jimponu termini mhux ġusti, l-awtoritajiet tal-kompetizzjoni jeħtieġ li jintervjenu sabiex jittrattaw dawk il-prezzijiet eċċessivi, b’mod partikolari fejn jidħlu l-farmaċewtiċi bil-għan li jiġi ggarantit aċċess għall-pazjenti għal mediċini essenzjali effettivi u affordabbli u jiġi promoss l-aħjar riżultat possibbli għall-pazjenti u għas-soċjetà;

35. jesprimi t-tħassib tiegħu fir-rigward tal-mewġa bla preċedent ta’ konsolidazzjoni tal-kumpaniji li qed isseħħ fis-suq dinji li diġà huwa ferm ikkonċentrat taż-żrieragħ, tas-sustanzi kimiċi u tal-pestiċidi u fil-karatteristiċi ġenetiċi tal-għalla ġenetikament modifikata għaliex din aktarx li tnaqqas il-kompetizzjoni u twassal għal strutturi oligopolistiċi;

36. jindika r-riskji ta’ integrazzjoni vertikali sostanzjali bejn il-karatteristiċi, iż-żrieragħ u s-sustanzi kimiċi li jirriżultaw mid-dominanza bla preċedent tas-suq globali f’dan il-qasam sensittiv li jagħti lill-kumpaniji dominanti f’din l-industrija anke aktar influwenza fuq il-politika, jikkomprometti x-xjenza indipendenti u l-interess pubbliku billi jabbuża l-pożizzjoni tagħhom fuq is-suq;

37. jenfasizza r-rwol importanti tal-bdiewa żgħar fis-sostenibbiltà tal-ekosistemi reġjonali, u jitlob lill-Kummissjoni tiżgura li l-fużjonijiet li għaddejjin bħalissa ma jgħollux l-ostakli għad-dħul għall-innovaturi iżgħar, ma jżidux ir-riskju li l-innovaturi iżgħar jiġu esklużi mill-aċċess għat-teknoloġija u riżorsi oħra meħtieġa biex jikkompetu b’mod effettiv, u ma jirriżultawx fi prezzijiet tal-input agrikoli ogħla u anqas għażla għall-bdiewa;

38. jenfasizza l-vulnerabbiltà tal-bdiewa u l-SMEs, li jirrappreżentaw 79 % tal-azjendi agrikoli tal-UE, minħabba l-pożizzjoni ta’ negozjar aktar dgħajfa tagħhom u prattiki kummerċjali inġusti fil-katina tal-provvista tal-ikel; jenfasizza, fuq l-istess linja, li l-bdiewa huma l-ammortizzaturi prinċipali fil-katina tal-provvista fir-rigward tar-riskji tas-suq bħall-volatilità tal-prezzijiet jew il-perjodi fit-tul ta’ prezzijiet baxxi u jistieden lill-Kummissjoni tgħin lill-bdiewa jilqgħu kontra l-effetti taż-żieda fil-konċentrazzjoni fl-istadji tal-ipproċessar u tal-bejgħ bl-imnut tal-katina;

39. jistieden lill-Kummissarji għall-Agrikoltura u għall-Kompetizzjoni jaħdmu aktar mill-qrib biex tiġi ssemplifikata l-applikazzjoni tar-regoli dwar l-għajnuna mill-Istat għall-miżuri ta’ żvilupp rurali, anke billi tiġi stabbilita proċedura integrata għall-approvazzjoni kontemporanja tal-PŻR u tal-għajnuna, relativa għall-iffinanzjar tas-settur tal-forestrija u tad-diversifikazzjoni agrikola, esklużi mis-semplifikazzjonijiet fir-rigward tas-settur agrikolu. Dan għandu jipprovdi appoġġ għall-isforzi lejn id-diversifikazzjoni tas-suq għas-settur agroalimentari; b’mod partikolari għall-industriji agroalimentari fl-Istati Membri milquta l-aktar mill-BREXIT;

40. itenni t-talba tiegħu, kif spjegat fl-Opinjoni tiegħu dwar il-PAK wara l-2020, għal reviżjoni tal-liġi tal-UE dwar il-kompetizzjoni sabiex tippermetti lill-atturi kollha f’settur partikolari, inklużi l-konsumaturi u l-awtoritajiet pubbliċi, jiddeċiedu dwar distribuzzjoni ġusta tal-valur miżjud u tal-marġnijiet tal-profitti tul il-katina ta’ valur u tippermetti lill-bdiewa jsaħħu l-pożizzjoni tagħhom fis-suq;

41. itenni t-talba tiegħu għal reviżjoni tal-liġi tal-UE dwar l-għoti ta’ kuntratti pubbliċi fis-settur tal-ikel u x-xorb (mass catering), li tintroduċi inċentivi f’każ ta’ prodotti tal-ikel tal-Unjoni u/jew ta’ km 0 u permezz ta’ ktajjen ta’ provista qosra, bil-għan li tħeġġeġ is-suq intern u s-sigurtà tal-prodott użat;

42. jenfasizza li l-kontroll tal-għajnuna mill-Istat kellu rwol ewlieni biex jiżgura settur bankarju aktar sikur u aktar sod fl-UE matul il-kriżi;

43. jinnota, madankollu, li n-nuqqas ta’ uniformità fl-applikazzjoni tal-BRRD (id-Direttiva dwar l-Irkupru u r-Riżoluzzjoni tal-Banek) toħloq inċertezza akbar għall-kontroll tal-għajnuna mill-Istat għal miżuri meħuda biex jiġu riżolti l-istituzzjonijiet finanzjarji jew biex jipprovdu rikapitalizzazzjoni temporanja tal-istituzzjonijiet finanzjarji;

44. jemmen li għandu jkun hemm ċertezza ferm akbar fuq ir-rwol tar-rikapitalizzazzjoni interna meta mqabbla mas-salvataġġ finanzjarju u kif dak jikkorrispondi għal istituzzjonijiet finanzjarji ta’ daqsijiet differenti, fejn ikun hemm kondizzjonijiet ekwivalenti ta’ kompetizzjoni ċari għall-applikazzjoni tal-kontroll tal-għajnuna mill-Istat għas-sistema bankarja Ewropea kollha mingħajr eżenzjonijiet fl-Istati Membri;

45. huwa tal-opinjoni li arranġamenti ta’ garanzija tad-depożiti aktar effiċjenti huma meħtieġa fil-livell tal-Unjoni Bankarja biex jiġu żgurati mezzi finanzjarji suffiċjenti li jsostnu l-kunfidenza tad-depożitanti kollha u b’hekk tiġi ssalvagwardjata l-istabbiltà finanzjarja;

46. jilqa’ l-fatt li r-regoli dwar l-għajnuna mill-Istat huma flessibbli biżżejjed biex jippermettu lill-Istati Membri jgħinu ċittadini vulnerabbli, kumpaniji żgħar li qegħdin jissieltu u dawk li jfaddlu mingħajr ma dik l-għajnuna titqies bħala għajnuna mill-Istat kif ikkonfermat il-Kummissjoni bid-deċiżjonijiet tagħha dwar l-Iskema tal-għotjiet mill-Istat ta’ Ċipru lil min jissellef u lil mikrointrapriżi (7) u dwar ir-Riżoluzzjoni tal-Bank Kooperattiv ta’ Peloponnese (il-Greċja) (8);

Unjoni tal-Enerġija li ma tagħmilx ħsara lill-klima

47. jilqa’ l-inkjesta tal-Kummissjoni dwar il-mekkaniżmu ta’ kapaċità (9) filwaqt li jenfasizza li l-ewwel prijorità li tiggwida l-azzjoni tal-UE f’dan il-qasam għandha tkun il-promozzjoni tal-enerġija sostenibbli (is-sorsi ta’ enerġija rinnovabbli u aktar sforzi fl-effiċjenza fl-enerġija) bħala mezz biex jinkiseb tnaqqis fl-emissjonijiet tas-CO2 skont il-Ftehim ta’ Pariġi tal-UNFCCC kif ukoll il-ġlieda kontra l-faqar enerġetiku, l-iżgurar tal-provvista tal-enerġija, u t-tisħiħ tal-koeżjoni territorjali;

48. jenfasizza wkoll li d-disponibbiltà tal-enerġija bi prezzijiet affordabbli hija kundizzjoni ewlenija għall-kompetittività reġjonali, b’mod partikolari għal reġjuni żvantaġġati u periferiċi, u li r-reġjuni li għandhom bażi industrijali b’saħħitha, li huwa settur intensiv fl-użu tal-enerġija minnu nnifsu, huma influwenzati ħafna mit-taxxi u l-imposti fuq l-enerġija u jiddependu fuq provvista tal-enerġija affordabbli u sigura;

49. jinnota li l-prezzijiet tal-enerġija fis-suq tal-konsumaturi żdiedu fis-snin riċenti minkejja prezzijiet bl-ingrossa aktar baxxi u jaqbel mal-opinjoni tal-Kummissjoni li t-tranżizzjoni għall-enerġija nadifa għandha tkun ġusta u tqis l-impatt trasformattiv tagħha fuq il-partijiet ikkonċernati, inklużi l-industriji u l-ħaddiema (10);

50. jistieden lill-Kummissjoni tottimizza l-appoġġ tagħha għat-tranżizzjoni strutturali fir-reġjuni intensivi fl-użu tal-faħam u tal-karbonju, f’konformità mar-regoli tal-kompetizzjoni, u taħdem fi sħubija mal-partijiet ikkonċernati ta’ dawn ir-reġjuni, biex timmira aħjar l-appoġġ tal-Unjoni Ewropea, tinkoraġġixxi l-iskambju ta’ prattiki tajba, inklużi d-diskussjonijiet dwar il-pjani direzzjonali industrijali u l-ħtiġijiet ta’ taħriġ mill-ġdid u l-promozzjoni ta’ sinerġiji/kooperazzjoni konġunta;

Kultura tal-Kompetizzjoni Globali

51. jenfasizza li d-dumping fiskali u soċjali, l-ippjanar abbużiv tat-taxxa u l-evażjoni tat-taxxa kollha jikkostitwixxu ostakli għall-kompetizzjoni ġusta;

52. jemmen bis-sħiħ li l-politika kummerċjali tal-UE għandha rwol ewlieni fil-promozzjoni tal-konverġenza tal-istrumenti u l-prattiki tal-politika tal-kompetizzjoni madwar il-ġurisdizzjonijiet filwaqt li tistabbilixxi dinja bbażata fuq il-valuri;

53. jilqa’ l-Memorandum ta’ Qbil dwar l-Għajnuna mill-Istat bejn il-Kummissjoni u l-Kummissjoni Nazzjonali għall-Iżvilupp u r-Riformi taċ-Ċina. Il-KtR jistenna li dan il-memorandum jikkontribwixxi b’mod sostanzjali għall-istrateġija usa’ tal-Kummissjoni biex tindirizza d-distorsjoni li l-politiki nazzjonali tas-sussidji jqiegħdu fuq il-kummerċ globali (11);

Brussell, l-1 ta’ Diċembru 2017. Il-President tal-Kumitat Ewropew tar-Reġjuni Karl-Heinz LAMBERTZ

(1) L-Irlanda, in-Netherlands, il-Lussemburgu u l-Belġju kollha ffaċċjaw deċiżjonijiet mid-DĠ Kompetizzjoni li jikkonċernaw deċiżjonijiet dwar it-taxxa. Kull waħda minn dawn id-deċiżjonijiet ġiet sfidata minn dawk l-Istati Membri quddiem il-Qorti tal-Ġustizzja tal-Unjoni Ewropea.

(2) Ara punt 2 tal-Opinjoni tal-KtR dwar “Għajnuna mill-Istat u Servizzi ta’ Interess Ekonomiku Ġenerali” (ECON-VI/013), adottata fil-11 ta’ Ottubru 2016.

(3) Ara punt 41 tal-Opinjoni tal-KtR dwar “Għajnuna mill-Istat u Servizzi ta’ Interess Ekonomiku Ġenerali” (ECON-VI/013), adottata fil-11 ta’ Ottubru 2016.

(4) Ara Rapporti tal-Istati Membri dwar l-applikazzjoni tad-deċiżjoni SGEI matul l-2012-2016.

(5) Il-Kummissjoni Ewropea, Antitrust: Commission opens three investigations into suspected anticompetitive practices in e-commerce (Antitrust: Il-Kummissjoni tiftaħ tliet investigazzjonijiet dwar prattiki suspettati antikompetittivi fil-kummerċ elettroniku), disponibbli hawnhekk (mhux disponibbli bil-Malti).

(6) L-inkjesta settorjali fl-ipproċessar tad-data fis-settur tar-reklamar online li nfetħet mill-Awtorità tal-Kompetizzjoni Franċiża, il-multa imposta fuq WhatsApp mill-Awtorità tal-Kompetizzjoni Taljana talli allegatament obbligat lill-utenti jaqblu li jikkondividu d-data personali tagħhom ma’ Facebook, il-multa imposta mill-Awtorità tal-Kompetizzjoni Taljana fuq Aspen Pharma (il-Kawża Aspen), u l-multa imposta mill-Awtorità tal-Kompetizzjoni tas-Suq tar-Renju Unit fuq Pfizer u Flynn Pharma (il-Kawża Pfizer/Flynn Pharma);

(7) Kawża SA.45004 (2016/N).

(8) Kawża numru SA.43886.

(9) Il-mekkaniżmi ta’ kapaċità huma ddisinjati biex jappoġġjaw l-investiment biex timtela d-diskrepanza mistennija fil-kapaċità u tiġi żgurata s-sigurtà tal-provvista. Ġeneralment, il-mekkaniżmi ta’ kapaċità joffru gwadanji addizzjonali għall-fornituri tal-kapaċità, minbarra l-introjtu miksub mill-bejgħ tal-elettriku fuq is-suq għaż-żamma tal-kapaċità eżistenti jew għall-investiment f’kapaċità ġdida meħtieġa biex tiggarantixxi s-sigurtà tal-provvisti tal-elettriku.

(10) Il-Kummissjoni Ewropea, It-Tieni Rapport dwar l-Istat tal-Unjoni tal-Enerġija, COM(2017) 53 final, Brussell, 1 ta’ Frar 2017, disponibbli hawnhekk.

(11) http://europa.eu/rapid/press-release_IP-17-1520_mt.htm.